open-index/open-wikipedia-markdown huggingface dataset:
Tmux

**tmux** on eräs suositummista Screen-ohjelman klooneista.
Sen avulla yhdelle tekstipohjaiselle päätteelle saa pyörimään useita ohjelmia omissa ikkunoissaan.

tmux on Screeniä 20 vuotta uudempi ohjelma, sen koodia sanotaan selkeämmäksi ja se on lisensoitu ISC-lisenssillä.
OpenBSD-projekti on auditoinut ohjelman ja lisännyt sen osaksi käyttöjärjestelmää.

tmux käyttää oletuksena värejä ja näyttää statusrivin. Lisäksi sitä voi komentaa skripteistä. Komentonäppäimenä on oletuksena Ctrl + B.

tmux ei tue jotain Screenin ominaisuuksia, kuten telnet ja tekstipäätteen hallinta (break-signaali), eikä vanhempia käyttöjärjestelmiä kuten IRIX ja HP-UX, joita Screen tukee.
Toisaalta tmuxissa on ominaisuuksia, joita Screenissä ei ole, esimerkiksi tuki kursiiville.

## Lähteet
Paralympialippu

**Paralympialippu** on valkoisella pohjalla oleva paralympialaisten symboli, joku koostuu kolmesta sirpistä. Niiden värit ovat punainen, sininen ja vihreä, jotka ovat kolme yleisintä väriä, joita esiintyy maiden lipuissa. Paralympialipusta otettiin käyttöön vuonna 2019 versio, jossa sirppien värien sävy on sama kuin olympiarenkaissa.

## Katso myös

* Olympialippu

## Lähteet
Santeri Seppälä

**Santeri Seppälä** (s. 1987) on Etelä-Savon hyvinvointialueen johtaja. Tätä ennen hän on työskennellyt johtajan tehtävissä eri puolilla Etelä-Savoa, viimeisimmäksi Etelä-Savon sosiaali- ja terveyspalvelujen kuntayhtymän Essoten terveyspalvelujen johtajana. Koulutukseltaan Seppälä on erikoislääkäri ja hänellä on myös sosiaali- ja terveysjohtamisen Executive MBA (EMBA).

## Lähteet
Oleksandr Hruševskyi

**Oleksandr Hruševskyi**, , (12. elokuuta 1877 Stavropol, Venäjä – keväällä 1943 Irtišk tai sen lähellä, Pavlodarskin alue, Kazakstan) oli ukrainalainen historioitsija. Hänen sisaruksiaan olivat Myh’ailo Hruševskyi ja Hanna Šamrai.

Hruševskyi opiskeli Kiovan yliopistossa Volodymyr Antonovytšin oppilaana, ja hän oli Pietarin, Odessan ja Kiovan yliopiston yksityisdosentti. Hän oli ensimmäinen, joka opetti Odessan yliopistossa ukrainaksi (1906). Hän sai 1918 nimityksen professoriksi Kiovan yliopistoon. Hän oli Ukrainan tieteellisen seuran (Kiova) ja Ševtšenkon tieteellisen seuran täysjäsen. 1920-luvulla hän toimi Ukrainan tiedeakatemian (VUAN) historiallis-maantieteellisen komission johtajana ja oli VUANin Arkeografisen komission jäsen. Hänet pidätettiin elokuussa 1938 ja tuomittiin viiden vuoden karkotukseen Kazakstaniin Pavlodarskin alueelle.

Hruševskyi kirjoitti historiallisia tutkimuksia. VUANin aikakauskirjoissa ilmestyi hänen historiaa käsitteleviä artikkeleitaan. Hän kirjoitti myös tutkielmia ukrainalaisista kirjailijoita. Ne julkaistiin koottuina vuosina 1909 ja 1918.

## Lähteet

## Aiheesta muualla
Pylkönmäen koulu

**Pylkönmäen koulu** on Saarijärven kaupungin Pylkönmäen pitäjän kirkonkylässä toimiva alakoulu. Koulu sijaitsee 34 kilometrin päässä kaupungin keskustaajamasta. Opetus on järjestetty yhdysluokkaryhmissä luokka-asteille 1-2, 3-4 ja 5-6. 

Vuonna 2021 Pylkönmäen koulua kävi 45 peruskoululaista. Koulun pihapiirissä toimii ryhmäperhepäiväkoti, jossa annetaan myös esiopetusta. 

## Lähteet
Hamid Olimjon

**Hamid Olimjon** (; 12. joulukuuta 1909 – 3. heinäkuuta 1944) oli uzbekkilainen runoilija, näytelmäkirjailija, kääntäjä ja kriitikko. Hän oli merkittävimpiä uzbekkilaisia kirjailijoita. Olimjon myös käänsi monia venäläisten kirjailijoiden teoksia uzbekin kielelle. Olimjon kuului Neuvostoliiton kommunistiseen puolueeseen. Olimjon syntyi Jizzaxin kaupungissa, Länsi-Turkestanissa, Venäjän keisarikunnan aikaan. Hän kuoli auto-onnettomuudessa 34-vuotiaana Taškentissa.

## Lähteet
Fredrik Stang

**Fredrik Stang** (27. joulukuuta 1867 Kristiania – 15. marraskuuta 1941 Oslo) oli norjalainen juristi, oikeustieteen professori ja Høyren poliitikko. Hän istui suurkäräjillä vuosina 1906–1909 ja toimi Norjan oikeusministerinä 1912–1913. Vuonna 1922 hänet valittiin Norjan Nobel-komitean puheenjohtajaksi.

Stangin isä oli pääministeri Emil Stang.
## Lähteet

## Aiheesta muualla
Hitra-Frøya

**Hitra-Frøya** (vuosina 1974–1985 *Hitra-Nytt*) on vuonna 1974 perustettu norjalainen paikallislehti, jonka toimitus on Hitrassa. Se kuuluu Polaris Media -konserniin.
## Lähteet

## Aiheesta muualla
* Lehden verkkosivut
Kauas pois (televisiosarja)

**Kauas pois** (*I’ll Fly Away*) on 38-osainen yhdysvaltalainen televisiosarja vuodelta 1991. Siinä Sam Waterston esittää piirisyyttäjä Forrest Bedfordia, joka asuu perheineen Yhdysvaltojen etelävaltion kuvitteellisessa Brylandin pikkukaupungissa 1950-luvulla, jolloin afroamerikkalaisten kansalaisoikeusliike nostaa päätään. Valkoiseen yläluokkaan kuuluva mies alkaa vähitellen kääntyä rotuerottelun kannattajasta sen vastustajaksi sen jälkeen, kun kolme mustaa asukasta surmannut valkoinen bussinkuljettaja vapautetaan kaikista syytteistä. Mielenmuutokseen vaikuttavat myös miehen psykiatrisessa sairaalassa oleva vaimo ja uusi afroamerikkalainen taloudenhoitaja (Regina Taylor), joka tulee hoitamaan perheen kolmea kouluikäistä lasta.

## Rooleissa

## Vastaanotto
Waterston ja Taylor palkittiin molemmat rooleistaan Golden Globella vuonna 1993, ja sarjan molemmat tuotantokaudet olivat ehdolla parhaan draamasarjan palkintoon. Sarja voitti muutamia muitakin palkintoja ja sai kriitikoilta kehuja, muttei ollut kovin suuri yleisömenestys kotimaassaan Yhdysvalloissa.

*Helsingin Sanomien* Marjatta Möttölä piti Yle TV1:n sunnuntai-iltojen uutuussarjaa keväällä 1994 yhtenä parhaista yhdysvaltalaisista televisiodraamoista aikoihin. Hän kehui etenkin pääosan esittäjää Sam Waterstonia, josta oli hänestä tullut eräänlainen laadun tae niin aikakauden elokuvissa kuin televisiotuotannoissakin.

Sarjan toinen tuotantokausi *I'll Fly Away: Then and Now* (1993) esitettiin Suomessa nimellä *Kauas pois – silloin ja nyt*.

## Lähteet
Oulun baptistiseurakunta

**Oulun baptistiseurakunta** oli Oulussa toiminut baptistiseurakunta. Baptistinen toiminta alkoi vuonna vuonna 1897 kahdeksan henkilön toimesta. Seurakunnan toiminta alkoi lupaavasti ja se hankki oman talon käyttöönsä. Suuri osa jäsenistä kuitenkin menetettiin. Seurakunta jäi hetkeksi ilman työntekijää, kunnes M. Mänty paikkasi lyhyen aikaa saarnaajan tehtävässä.

Vuonna 1901 seurakunnan kokoaikaiseksi saarnaajaksi tuli Pietarissa uskoon tullut Edvard Tervonen. Tervonen raportoi pyhäkoulussa käyneen vuosisadan vaihteessa 50 lasta. Katovuodet ja köyhyys kuitenkin vaikuttivat seurakunnan pärjäämiseen. Tervoselle kannettiin kolehti Forsbyn baptistiseurakunnassa.

Oulun baptistiseurakunta perustettiin vuonna 1906 ja työntekijäksi valittiin Antti Ammunet. Oulusta käsin tehtiin työtä myös Muhoksella, Oulaisissa ja Kalajoella.

## Katso myös
* Baptismi Suomessa

## Lähteet
* 
* 

### Viitteet
Porin baptistiseurakunta (1899)

**Porin baptistiseurakunta** oli Porissa 1900-luvun vaihteessa toiminut baptistiseurakunta. Ensimmäiset baptistiset vaikutteet saapuivat Poriin Hans Elmgrenin vieraillessa kaupungissa 1870-luvulla. Porin seurakunta perustettiin Jurvan baptistiseurakunnan alaisuuteen 2. elokuuta 1897.

Seurakunnan perustamiskokouksessa oli paikalla kahdeksan henkilöä. Seurakunnan johtajaksi ja opettajaksi valittiin Esaias Lundberg Viasvedeltä. Säännöllinen baptistityö alkoi Porissa kauppias Johan Koskisen muuttaessa sinne vaimonsa kanssa vuonna 1899. Baptistit olivat entisiä Tampereen baptistiseurakunnan jäseniä ja vuokrasivat huoneen kokouksia varten.

Porin baptistiseurakunnan perustava kokous pidettiin elokuussa 1899 J. G. Kokin ja Jonas Anderssonin johdolla. Porissa vallitsi seurakunnan keskuudessa yksimielinen ja rakkaudellinen ilmapiiri. Seurakunta menetti työntekijänsä, kun Koskiset muuttivat vuonna 1903 Amerikkaan.

## Katso myös
* Baptismi Suomessa

## Lähteet
* 
* 

### Viitteet
Hammaslahden baptistiseurakunta

**Hammaslahden baptistiseurakunta** oli Hammaslahdella toiminut baptistiseurakunta. Baptistityö Hammaslahdella alkoi vuonna 1901. Seurakunnan johtajana toimi saarnaaja Vilho Malin ja paikkakunnalla piti paljon tilaisuuksia myös Kiihtelysvaarasta syntyisin ollut Johannes Jalkanen. Hammaslahden seurakunta oli pitkään Pohjois-Karjalan suurin baptistiseurakunta.

## Historia
Hammaslahden baptistiseurakunnan työ nousi hengellisestä herätyksestä Malinin toiminnan kautta. Samoin paikkakunnalla oli tyytymättömyyttä luterilaista emäseurakuntaa kohtaan.

Vuoden 1902 alussa Hammaslahdella kastettiin 20 henkilöä.Kun Hammaslahden työ kasvoi, keräsi seurakunta myös vastustusta. Vuoteen 1906 mennessä seurakunnan jäsenmäärä oli kasvanut yli sataan. Seurakunnalla ei ollut kuitenkaan omaa rakennusta, joten viisivuotisjuhlat pidettiin Elias ja Miina Mustosen kodissa Hammaslahden Lähdekorvessa, josta oli tullut seurakunnan vakituinen kokoontumispaikka. Seurakunnan jäseniin kuului muun muassa kansanedustajana toiminut sosialidemokraatti Oskari Ikonen.

1910-luvun alun helluntaiherätys koettiin Hammaslahden seurakunnassa virvoittavana. 1913 kesäjuhlilla kastettiin 20 uskoon tullutta eteläpohjalaisen evankelista Elina Valkaman työn kautta. Samalla seurakuntaopilliset kysymykset alkoivat jakamaan mielipitetä kasvavan seurakunnan keskuudessa.

Baptistisaarnaajana vuodesta 1908 toiminut Pekka Mikkonen perusti lähistölle Pyhäselän Suhmuraan oman seurakunnan nimeltä Herran Kansa. Mikkonen veti mukaansa väkeä Hammalahden seurakunnasta kuin muualta Pohjois-Karjalsta.

Seurakunta lakkautettiin marraskuussa 1935 ja sen jäljellä olleet jäsenet siirrettiin Värstilän baptistiseurakuntaan. Seurakunta oli menettänyt jäseniä niin Herran Kansaan kuin helluntaiherätykseen.

## Katso myös
* Baptismi Suomessa

## Lähteet
* 
* 

### Viitteet
Ilmastofiktio

**Ilmastofiktio** (lyhennetään *cli-fi* sanoista *climate fiction*) on tieteiskirjallisuuden lajityyppi, joka käsittelee ilmastonmuutosta. Nimityksen synty yhdistetään Dan Bloomiin, joka nimesi novellinsa *Polar City Red* lajityypiltään ilmastofiktioksi. Bloomin teos ei menestynyt kaupallisesti, mutta National Public Radio (NPR) otti termin käyttöön, jonka jälkeen se on levinnyt viraalisesti. Termi on jälkikäteen yhdistetty useisiin teoksiin ja vanhimmat tieteiskirjallisuuden teokset, joissa käsitellään ympäristöä ja ilmastoa ovat peräisin 1960-luvulta (esimerkiksi J.G. Ballardin *Uponnut maailma*, *The Drowned World*). Kiinnostus aiheeseen on herännyt muun muassa Michael Crichtonin ekoterroristeja käsittelevästä teoksesta *Pelon ilmasto* (*State of Fear*, 2004). Frank Herbertin teosta *[[Dyyni (romaani)|Dyyni]]* pidetään lajityypin pioneerina. Kirjailijat kuten Amitav Ghosh kyseenalaistivat 2010-luvulla miksi aihetta käsitellään niin vähän fiktiossa. Lajityyppi usein esittää painajaismaisen uuden todellisuuden, joka on seurausta katastrofisesta tapahtumasta. Margaret Atwood on ehkä tunnetuin lajityypin kirjailija.

## Lähteet
Putaanvirran koulu

**Putaanvirran koulu** on Pihtiputaan kirkonkylässä toimiva yhtenäiskoulu (luokka-asteet 0–9). Se on oppilasmäärältään suurempi Pihtiputaan kahdesta peruskoulusta. 

Vuonna 2021 Putaanvirran koulua kävi noin 350 perusasteen oppilasta. Heistä noin 200 oli alakoulun ja 150 yläkoulun oppilaita. Esiopetuksen oppilaita oli lisäksi noin 20.

Putaanvirran koulu oli aiemmin alakoulu. Pääosa tästä koulusta rakennettiin uudelleen vuosina 2012–2014 sisäilmaongelmien korjaamiseksi. Koulurakennusta laajennettiin tuolloin 3&nbsp;300 neliömetrillä, ja hallinto-osaa saneerattiin vajaa 600 neliötä. Elokuussa 2015 aiempi Tahkonpolun koulu (yläkoulu) yhdistettiin Putaanvirran kouluun, josta tuli muutoksen seurauksena yhtenäiskoulu.

## Lähteet

## Aiheesta muualla
*Seksuaalinen häirintä kuriin Pihtiputaalla (11.9.2018) (areena.yle.fi)
Messenian siirtolaisveneen uppoaminen 2023

**Messenian siirtolaisveneen uppoaminen** on onnettomuus, joka tapahtui 14. kesäkuuta 2023, kun siirtolaisia ​​salakuljettanut kalastusvene upposi Joonianmerellä Messenian Pýloksen edustalla. Libyan Tobrukista lähteneessä veneessä oli arviolta 750 siirtolaista. Kreikan viranomaisten etsintä- ja pelastustoimet pelastivat 104 eloonjäänyttä ja löysivät 82 ruumista. Satoja muita on edelleen kateissa.

## Taustaa

Libyan pitkäaikainen sisällissota ja kriisi naapurimaiden epävakauden ohella on mahdollistanut suuren ihmissalakuljetusalan kehittymisen, mikä tekee Libyasta ikään kuin keskuksen siirtolaisten ja pakolaisten siirtämiselle Välimeren yli Eurooppaan.

## Lähteet
Gamle Akerin kirkko

**Gamle Akerin kirkko** (norj. *Gamle Aker kirke*) on Oslossa St. Hanshaugenin kaupunginosassa sijaitseva 1100-luvulta peräisin oleva kalkkikivikirkko ja kaupungin vanhin säilynyt rakennus. Paikalla oletetaan olleen jo aiemmin puukirkko. Malliltaan Gamle Akerin kirkko on kolmilaivainen basilika.
## Kuvia

Gamle Aker Kirke, Oslo.jpg|Kirkkosali
GamleAkerKirke pulpit.JPG|Saarnastuoli
Aspis Gamle Aker.jpg|Alttari
GamleAkerKirke 2 c.JPG|Kastemalja

## Lähteet

## Aiheesta muualla
Høyskolen Kristiania

**Høyskolen Kristiania** on norjalainen yksityinen yliopisto. Sen edeltäjä oli Norsk korrespondanseskole (NKS) -kirjeopisto, jonka Ernst G. Mortensen perusti vuonna 1914. Hän toimi rehtorina vuoteen 1961, ja hänen perillisensä muodostivat vuonna 1976 hänen nimeään kantavan säätiön, jonka omistukseen koulu siirtyi. Siihen yhdistettiin 1990-luvulta lähtien useita muita yksityisomisteisia oppilaitoksia, ja Oslon Bislettiin perustettiin kampus. Vuonna 2005 yliopisto muutti Kirkegatalle. Nykyinen markkinointinimi Høyskolen Kristiania otettiin käyttöön vuonna 2016, tätä ennen nimi oli vaihtunut useita kertoja.

## Lähteet

## Aiheesta muualla
* Yliopiston verkkosivut
Kaipaan vapauteen

**Kaipaan vapauteen** on Kai Hyttisen studioalbumi vuodelta 1987.

Levyn tunnetuimpia kappaleita on Hyttisen oma sävellys ”Kurki”.

## Kappaleet
# Kaipaan vapauteen
# Dirlanda
# Pieni kipinä
# Jokaiselle joku on kai rakkain (Everybody Loves Somebody)
# Täyttä elämää
# St. Louis blues
# Kurki
# Sateenkaari
# Kun sinä vain jaksat rinnallain
# Sokeripala
# Yksi suomalainen vastasi kymmentä muuta
# Lännenlokari

## Lähteet
* Musiikki Uutta N:o 15, Marraskuu II, 1987, s. 4. Oy Fazerin Musiikkikerho Ab:n jäsenlehti.
Inka Auhagen

**Inka Minna Auhagen-Kuoppamäki** (o.s. **Kuoppamäki**, s. 1966) on suomalainen laulaja-lauluntekijä.

Auhagen käyttää taiteilijanimiä Inka ja Inka Auhagen. Hänen albuminsa *Tomua tuulessa* julkaistiin vuonna 1996. Single ”Sinä päivänä satoi lunta” pääsi joulukuussa 1996 Radio Suomen listaykköseksi. Samana vuonna Auhagen sijoittui Suomen euroviisukarsinnassa kuudenneksi kappaleella "Keinuta mua". Vuonna 1997 hän kilpaili Syksyn sävelessä kappaleella ”Suuri sydän”. Television Neloskanavalla Auhagen juonsi 1990-luvun lopulla lifestyle-ohjelmaa *Neiti Groove*. Hän myös kiersi maailmaa saksalaisen Sash!-tanssimusiikkikokoonpanon laulusolistina. Single ”With My Own Eyes” kipusi UK Singles Chart listan top 10 joukkoon. Vuonna 2015 Auhagen julkaisi albumin *Vaeltaja*.

Auhagen toimii säveltäjänä, sanoittajana, studiomuusikkona ja ääninäyttelijänä.

Auhagenin muille suomalaisille laulajille säveltämiä kappaleita ovat muun muassa Arja Korisevan ”Vähän liian vähän” (1998) ja Lea Lavenin ”Kuin muuttolinnut” (2023). Hänellä on useita yhteisprojekteja ulkomaisten yhteistyökumppanien kanssa.

Auhagen on asunut suurimman osan elämästään Saksassa. Hänen isänsä Jukka Kuoppamäki, sisarensa Anna Kuoppamäki ja puolisonsa Kai Auhagen ovat muusikoita. Inka ja Kai Auhagen avioituivat vuonna 1990, ja heillä on yksi tytär.

## Lähteet
Jules Ernest Renoux

**Jules Alphonse Ernest Renoux** (5.toukokuuta 1863 - 9. kesäkuuta 1932) oli ranskalainen impressionistinen taidemaalari.   

Renoux opiskeli taideakatemiassa Jean-Léon Gérômen ja Alfred Rollin oppilaana. Hän avusti Rollia tämän maalatessa kaupungintalon kattofreskoja. Renoux opetti innokasta amatööritaiteilijaa Auguste Magnèrea ja varakkaasta Magnèresta tuli Renouxin mesenaatti.   

Renoux solmi avioliiton vuonna 1895 Berthe Madeleinen kanssa. Vuonna 1916, keskellä ensimmäistä maailmansotaa, Renoux piti näyttelyn, jossa hänen onnistui myydä kaksitoista maalausta.  Vuodesta 1922 alkaen hän piti näyttelyitä Salon des artistes français`ssa. 

Taiteessaan Renoux osoitti kiinnostuksensa ihmisiin ja hänen mallinsa olivat usein hänen perheensä jäseniä. Hänen palettinsa perustui keltaoranssin ja okran sekoitukselle. Pariisin katuja kuvaavissa maalauksissaan hän valitsi usein jonkin varjoisan nurkan josta löysi erikoisia näkymiä ja perspektiivejä. Hänen tyyliään voi pitää laajassa mielessä impressionistisena, sillä hän oli kiinnostumut ulkoilmamaalaamisesta.  

Romeny-sur-Marnessa on Renoux`n elämäntyölle omistettu museo. Museossa on hänen ateljeensa ja sen yhteydessä on hänen puutarhansa säilynyt osa. Renoux asui paikkakunnalla elämänsä neljä viimeistä vuotta. 

## Lähteet

## Aiheesta muualla
* http://www.artprinta.com/de/collections/ernest-jules-renoux
* http://lepetitrenaudon.blogspot.com/2013/04/jules-ernest-renoux-pour-changer-de.html
Thomas de Cormont

**Thomas de Cormont** (k. 1228) oli ranskalainen muurarimestari ja arkkitehti. Thomas de Cormont avusti arkkitehti Robert de Luzarchesia Amiensin katedraalin rakennustöissä ja seurasi Luzarchesia katedraalin arkkitehtina vuonna 1223. De Cormontin johdolla rakennettiin katedraalin päälaiva holvauksiin saakka. Hänen poikansa Renaud de Cormont seurasi isäänsä Amiensin katedraalin arkkitehtina.

## Lähteet
*Curl, James Stevens: Dictionary of architecture. Oxford University Press 1999. 
### Viitteet
Perttu Rinta

**Perttu Juhani Rinta** (s. 24. elokuuta 1954 Laihia) on suomalainen järjestö- ja yritysjohtaja, joka on saanut kauppaneuvoksen arvonimen.

Perttu Rinta syntyi maanviljelysneuvos  Juhani Rinnan ja Eeva Anna Rajamäen perheeseen. Hänen puolisonsa on ekonomi Eija Sirpa Hannele Raitila. Rinta tuli ylioppilaaksi Laihian yhteiskoulusta 1974 ja valmistui ekonomiksi Uumajan yliopistosta 1979. Hän on suorittanut myös useita liikkeenjohdon koulutuksia. Rinta oli Keskusosuusliike Hankkijan Kokkolan konttorin järjestöpäällikkö 1979–1980, pääkonttorin järjestöosastolla Helsingissä 1980–1981, pääkonttorin rehuosaston myyntipäällikkö 1982–1984, Lohjan konttorin konttorinjohtaja 1984–1988 ja Länsi-Uudenmaan piirin myyntipiirin päällikkö 1988–1989, Kesko Oy:n Vaasan läänin aluekeskon rauta- ja maatalousosaston neuvontapäällikkö 1989–1990, rauta- ja maatalousosaston osastopäällikkö 1990–1992, päivittäistavaraosaston osastopäällikkö 1992–1996 ja Kesko Oy:n Lähikauppakeskon johtaja 1996–1997. K-kauppiasliiton toimitusjohtaja Rinta oli 1998–2000, Rautakesko Oyj:n Baltian toimintojen johtaja 2002, K-rautaketjun ja Yrityspalvelun johtaja 2002, Kymppivoima Oy:n toimitusjohtaja 2002–2007 ja hallituksen jäsen vuodesta 2007 ja puheenjohtaja 2011–2013 sekä Suur-Savon Sähkö Oyj:n toimitusjohtaja Mikkelissä 2007–2016. Hänellä on myös ollut useita liike-eläman ja muita luottamus- ja asiantuntijatehtäviä. Kauppaneuvoksen arvonimen Rinta sai 2013.
 
## Lähteet
Heidi Lehtoranta

**Heidi Lehtoranta** (s. 1980) on viulisti ja Ilokivi kaekuu -taijevestivualin perustajajäsen. Lehtoranta on toiminut Mikkelin kaupunginorkesterin I-viulistina vuodesta 2007 alkaen. Hän valmistui vuonna 2005 Jyväskylän ammattikorkeakoulusta musiikkipedagogiksi Anatoli Melnikovin oppilaana. Vuonna 2003–2004 Lehtoranta täydensi opintojaan Cardiffissa Royal Welsh College of Music and Dramassa. Vuonna 2004–2005 hän toimi viulunsoitonopettajan sijaisena Vaasan Kuula-opistossa ja musiikin erikoistumisopinnot Lehtoranta suoritti Jyväskylän ammattikorkeakoulussa kahdesti, vuosina 2007 ja 2010.

Lehtoranta on esiintynyt solistina ja tehnyt monipuolisesti kamarimusiikkia. Vuoden 2020 kesän aikana Lehtoranta perusti Ohjelmapalvelu Heleän, joka tarjoaa musiikkia ja sisältöä erilaisiin juhliin ja tapahtumiin. 

Keväällä 2020 Lehtoranta sai Taikelta Korona-apurahan, jonka avulla hän toteutti kesän 2020 aikana 37 kappaletta 30 minuutin videoita. Videot lähetettiin Essoten alueen vanhustenpalvelu- ja mielenterveysyksikköihin. Videoiden sisältönä oli kevyt klassinen ja viihdemusiikki viululla soitettuna. Lehtoranta myös nauhoitti ja editoi nämä videot.
Kirjeopisto

**Kirjeopisto** tarkoittaa kirjeellistä opetusta, jossa opetus annettiin opetuskirjein koulussa opettajien antaman opetuksen sijasta. Kirjeet täydensivät oppikirjoja. Kirjeet muodostivat kursseja, jotka vastasivat kouluissa annettuja oppimääriä. Oppilaat olivat jatkuvassa yhteydessä opistoon, jonne he lähettivät suorituksiaan arvioitavaksi. Toisinaan kirjeopistot järjestivät myös suullista ohjausta täydentämään kirjeitse annettavaa opetusta.

Tiettävästi ensimmäinen kirjeopisto International Correspondence Schools perustettiin Yhdysvalloissa Pennsylvaniassa 1891.

Suomeen perustettiin vuonna 1920 Kansanvalistusseuran kirjeopisto, jolla oli aikaa myöten satoja kursseja, kuten oppikoulu, maamieskoulu, kauppakoulu ja kursseja eri ammatti- ja harrastusaloilta. Kirjeopisto julkaisi *Opintotoveri* -nimistä lehteä. Muita yleishyödyllisiä kirjeopistoja pitivät yllä Työväen Sivistysliitto, Pellervo-Seura, Ammattienedistämislaitos ja Tietomies.

## Katso myös
* Etäopiskelu

## Lähteet
Robert de Luzarches

**Robert de Luzarches** (k. 1236) oli ranskalainen muurarimestari ja arkkitehti. Hän oli vuodesta 1220 lähtien Amiensin katedraalin arkkitehti. Luzarches aloitti katedraalin päälaivan rakennustyöt. Hänen seuraajakseen tuli Thomas de Cormont vuonna 1223 tai 1235. Thomas de Cormontia puolestaan seurasi hänen poikansa Renaud de Cormont noin vuonna 1240.

## Lähteet
*Curl, James Stevens: Dictionary of architecture. Oxford University Press 1999. 
### Viitteet
Kuokkalan baptistiseurakunta

**Kuokkalan baptistiseurakunta** oli Terijoen Kuokkalassa toiminut baptistiseurakunta. Suomenlahden rannalla sijainneen Kuokkalan baptistiseurakunnan perustaminen tapahtui maaliskuussa 1903 naisevankelista Johanna Suutarisen työn tuloksena. Seurakunnan perustamiskokouksessa oli mukana yhdeksän henkilöä. Seurakunnan johtajaksi valittiin Daavid Jokinen ja diakoniksi Suutarinen. 

## Historia
Kuokkala oli huvilakaupunki, jossa huviloita vuokrattiin kesäisin Pietarin varakkaille asukkaille. Suutarinen rakennutti kaksi huvilaa: asunnon, jossa majoitti vierailevia saarnaajia ja toisen seurakunnan kokoontumissaliksi. Huvilan kellaritiloissa oli rakennettu kasteallas. Kesäaikoina seurakunta kokoontui Ekholmin kylpylaitoksella. Ensimmäinen paikkakunnalla vieraillut saarnaaja oli J. G. Kokki. Toinen Kuokkalassa usein vaikuttanut evankelista oli Helena Miettinen.

Vuonna 1909 seurakunta perusti nuorisoseuran, jonka toimintaan osallistui tosin koko seurakunta. Kuokkalan seurakunta tavoitti myös venäläistä väestöä.

Kuokkalan baptistiseurakunta jäi toisen maailmansodan jälkeen menetylle alueelle.

## Katso myös
* Baptismi Suomessa

## Lähteet
* 
* 

### Viitteet
Joachim Hänsel

**Walter Georg Joachim Hänsel** (3. lokakuuta 1906 Berliini – 7. kesäkuuta 1978 Rauma) oli saksalaissyntyinen suomalainen insinööri ja yritysjohtaja, joka sai teollisuusneuvoksen arvonimen vuonna 1967.

Hänselin vanhemmat olivat pianotaiteilija Georg Hänsel ja musiikinopettaja Anna Baatz ja puoliso vuodesta 1928 Margareta Rautavuori. Hänsel tuli Suomeen 1925 Carl-Gustaf Herlitzin johtaman Turun Porsliinitehdas Oy:n palvelukseen. Hänsel oli mukana perustamassa Naantalissa vuonna 1930 Myllykone Oy:tä ja toimi 1938–1950 yhtiön teknisenä johtajana. Hän sai Suomen kansalaisuuden 1935. Hänsel valmistui Saksassa myllynrakennusinsinööriksi vuonna 1946 ja toimi 1950–1970 Satavehnä Oy:n toimitusjohtajana Raumalla.

Hänsel oli 1946–1953 Naantalin kaupunginhallituksen ja kaupunginvaltuuston jäsen. Hän toimi muun muassa Naantalin kauppaseuran puheenjohtajana, Rauman kauppakamariosaston puheenjohtajana, Tampereen kauppakamarin hallituksessa, Rauman kaupungin teollistamislautakunnan puheenjohtajana sekä Kauppamyllyjen Yhdistyksessä.

## Lähteet
Oulaisten baptistiseurakunta

**Oulaisten baptistiseurakunta** oli Oulaisissa toiminut baptistiseurakunta. Seurakunta perustettiin vuonna 1903. Seurakunnan perustamiskokousta johtivat saarnaajat Matti Esselström ja Edvard Tervonen. Oulaisissa oli jo aikaisemmin tehty baptistityötä Oulun seurakunnasta käsin.

## Historia
Seurakunta perustettiin Oulaisiin vuonna 1903. Alkuvuosina seurakunnan ahkeria jäseniä olivat ratamestari Eero Alanko ja hänen vaimonsa Sofia. Paikkakunnan ensimmäinen rukoushuone oli heidän omistamansa. 1910-luvulla työ alkoi Kopsankylässä lähellä Raahea ja Alangot vierailivat siellä usein. Kaksikielinen Sofia Alanko toimi tulkkina ja hänet valittiin myöhemmin yhdyskunnan pyhäkoulutyön lähetiksi. 

Baptistityö alkoi nousta Eero Alangon kuoltua ja ensimmäisen maailmansodan alkuvuosina. Kopsankylän toiminta vakiintui 1910-luvun loppupuolella ja ihmisiä tuli uskoon evankelista Antti Kormanon herätyksissä. Vuosina 1918–1919 kastettiin kymmenen henkilöä. 

Oulaisten baptistiseurakunta toimi itsenäisesti vuoteen 1918 ja se virisi uudelleen Edvard Tervosen toiminnan kautta vuonna 1921. 1920-luvulla Kopsankylän liikehdintä liittyi Oulaisten baptistiseurakuntaan. Kormano piti vuonna 1919 Oulaisissa kokouksia viiden viikon ajan. Parin vuoden aikana kylällä kastettiin yli 20 ihmistä. Albert Hedborg ja Anna Hedborg olivat tuolloin paikallisten baptistien johtohahmoja.

Vuonna 1921 seurakunnan saarnaajaksi valittiin Edvard Tervonen ja diakonina toimi Kustaa Keso. Tervosen perhe oli voimallisesti mukana seurakunnan työssä.

## Katso myös
* Baptismi Suomessa

## Lähteet
* 
* 

### Viitteet
Lorenzo Lazzari

**Lorenzo Lazzari** (s. 6. kesäkuuta 2003) on sanmarinolainen jalkapalloilija, pelipaikaltaan hyökkäävä keskikenttäpelaaja. Hän edustaa seuratasolla Victor San Marinoa. Hän on pelannut San Marinon maajoukkueessa marraskuusta 2022 lähtien.

Lazzari pelasi San Marinon maajoukkueessa ensimmäisen kerran marraskuussa 2022 ystävyysottelussa Saint Luciaa vastaan. Hän tuli vaihdosta kentälle 57. minuutilla ja teki lisäajalla 1–1-tasoitusmaalin. Se oli vasta neljäs San Marinon maajoukkueen 2020-luvulla tekemä maali. Kolme päivää myöhemmin Lazzari pelasi toistamiseen samaa joukkuetta vastaan. Vuonna 2023 hän on pelannut EM-karsintaotteluissa Pohjois-Irlantia, Sloveniaa ja Kazakstania vastaan.

## Lähteet
Hans Bröckl

**Hans Alois Bröckl** (3. kesäkuuta 1903 Pietari – 21. huhtikuuta 1988 Parainen) oli suomalainen diplomi-insinööri ja yritysjohtaja, joka sai teollisuusneuvoksen arvonimen vuonna 1964.

Bröcklin vanhemmat olivat muusikko Anton Alois Bröckl ja Hulda Vilhelmina Trygg ja puoliso vuodesta 1929 Marta Elisabet Sarlin. Bröckl kirjoitti ylioppilaaksi Turun ruotsalaisesta klassisesta lyseosta 1922 ja valmistui Åbo Akademista kemiantekniikan diplomi-insinööriksi 1927. Hän meni Paraisten Kalkkivuori Oy:n palvelukseen kaivos- ja tehdasinsinööriksi, ja johti Lappeenrannan lhalaisessa sijainneen louhoksen ja kalkkitehtaan käyttöä. Vuonna 1938 Bröckl siirtyi yhtiön Lappeenrannan tehtaiden isännöitsijäksi ja paikallisjohtajaksi, ja toimi tehtävässä eläkkeelle jäämiseensä eli vuoteen 1968 asti. Lappeenrannan tehtaiden työntekijämäärä kasvoi Bröcklin aikana sadasta yli tuhanteen.

Bröckl toimi monissa luottamustehtävissä, muun muassa Kaakkois-Suomen kauppakamarin hallituksessa 1940–1968, Rakennusteollisuuden työnantajaliiton hallituksessa 1953–1968 ja Lappeenrannan kirkkovaltuustossa 1941–1960. Hän toimi myös Itä-Suomen korkeakoulun valtuuskunnan puheenjohtajana 1962–1968, ja vaikutti merkittävästi Lappeenrannan teknillisen korkeakoulun perustamiseen. Bröckl osallistui teini-ikäisenä suojeluskuntalaisena sisällissotaan sekä talvi- ja jatkosotaan insinööriupseerina.

## Lähteet
Renaud de Cormont

**Renaud de Cormont** tai **Reynaud de Cormont** oli ranskalainen muurarimestari ja arkkitehti. Hän vaikutti vuosina 1240–1250. Reynaud de Cormont seurasi isäänsä Thomas de Cormontia Amiensin katedraalin arkkitehtina ja viimeisteli päälaivan holvit sekä rakensi mahdollisesti kuorin ja Naisten kappelin sekä pohjoisen poikkilaivan, jossa on ruusuikkuna. Renaud de Cormont aloitti lisäksi eteläisen poikkilaivan rakennustyöt.

## Lähteet
*Curl, James Stevens: Dictionary of architecture. Oxford University Press 1999. 
### Viitteet
One Piece (vuoden 2023 televisiosarja)

**One Piece** on Netflix-suoratoistopalveluun julkaistu merirosvoseikkailusarja, joka perustuu Eiichirō Odan luomaan samannimiseen mangasarjaan. Sarja kertoo kumi-ihoisesta merirosvokapteeni Monkey D. Luffystä, joka etsii tarunomaista aarretta miehistönsä kanssa. Sarjan ovat luoneet Matt Owens ja Steven Maeda. Sen pääosia esittävät Iñaki Godoy, Mackenyu, Emily Rudd, Jacob Romero Gibson ja Taz Skylar. Mangasarjan pohjalta on tehty aiemmin myös animesarja.

*One Piecen* ensimmäinen tuotantokausi julkaistiin Netflixissä 31. elokuuta 2023 ja sarja nousi palvelun katsotuimmaksi englanninkieliseksi televisiosarjaksi 93 maassa. Mainiosti menestynyttä sarjaa jatketaan Netflixin mukaan toisella kaudella. Toisen kauden käsikirjoituksen valmistumista hidasti televisio- ja elokuvakäsikirjoittajia edustavan Writers Guild of American toukokuussa 2023 alkanut lakko. Toinen tuotantokausi julkaistiin 10. maaliskuuta 2026.

## Tausta
### Manga- ja animesarja

Matt Owensin ja Steven Maedan televisiosarja perustuu Eiichirō Odan luomaan mangasarjaan *One Piece*, jota on julkaistu vuodesta 1997 lähtien. Sarja on sittemmin saanut miljoonia faneja ja siitä on tullut ”maailmanlaajuinen kulttuuri-ilmiö”. Vuoteen 2022 mennessä mangaa oli myyty noin 500 miljoonaa kappaletta ja siihen pohjautuvaa, vuonna 1999 alkanutta samannimistä animaatiosarjaa oli julkaistu yli tuhat jaksoa. Animaatiosarja oli TV Timen mukaan vuoden 2022 katsotuin televisiosarja.

## Näyttelijät

## Lähteet

## Aiheesta muualla
*
Karstulan yhtenäiskoulu

**Karstulan yhtenäiskoulu** on Karstulan kirkonkylässä toimiva yhtenäiskoulu (luokka-asteet 0-9). Se on samalla Karstulan ainoa peruskoulu. Vuonna 2021 yhtenäiskoulua kävi 339 perusasteen opiskelijaa. Heistä 207 oli alakoulun ja 132 yläkoulun oppilaita. Koulua kävi lisäksi 24 esikoululaista. 

Vuonna 2017 Karstulan kunnanvaltuusto päätti keskittää perusopetuksen ja päiväkotien toiminnat yhteen uuteen rakennukseen; useassa aiemmassa kiinteistössä oli todettu sisäilmaongelmia. Uudisrakennus valmistui elokuussa 2021. Aiemmat Toppilan alakoulu, Rantatien koulu sekä Laaksolan koulu oli tässä vaiheessa yhdistetty yhtenäiskouluksi. Myös Karstulan lukio sekä päiväkoti saivat tilat uudesta koulurakennuksesta.

## Lähteet
Roberto Di Maio

**Roberto Di Maio** (s. 21. syyskuuta 1982) on sanmarinolainen jalkapalloilija, pelipaikaltaan keskuspuolustaja. Hän edustaa seuratasolla kotimaassaan Cosmosta. Italiassa korkein sarjataso, jolla hän on pelannut, on Serie B, jossa hän edusti Nocerinaa kaudella 2011–2012. Hän pelasi tuolloin 37 liigaottelua ja teki niissä kuusi maalia. Di Maio nousi San Marinon maajoukkueeseen 40-vuotiaana maaliskuussa 2023. Hän on pelannut vuonna 2023 maajoukkueessa yhdeksän EM-karsintaottelua, joista neljässä täyden ja kahdessa lähes täyden peliajan.

## Lähteet
Manuel Battistini

**Manuel Battistini** (s. 22. heinäkuuta 1994) on sanmarinolainen jalkapalloilija, pelipaikaltaan useimmiten oikea laitapuolustaja. Hän edustaa seuratasolla Virtusta. Hän on pelannut marraskuun 2023 loppuun mennessä San Marinon maajoukkueessa kaikkiaan 52 maaottelua lokakuusta 2013 lähtien.

Manuel Battistinin veli Michael Battistini on myös maajoukkuejalkapalloilija.

## Lähteet
Lauri Saari (teollisuusneuvos)

**Lauri Valdemar Saari** (10. kesäkuuta 1893 Iitti – 12. syyskuuta 1988) oli suomalainen, Pieksämäellä vaikuttanut Valtionrautateiden virkamies ja yritysjohtaja, joka sai teollisuusneuvoksen arvonimen vuonna 1951.

Saaren vanhemmat olivat esimies Juho Saari ja Mimmi Heikkilä ja puolisot 1922–1954 Elsa Maria Huuskonen ja vuodesta 1955 Toini Agnes Hynninen. Hän muutti Pieksämäelle veturinlämmittäjäksi 1913, suoritti veturinkuljettajatutkinnon Viipurissa 1916, ja suoritti päästötutkinnon Helsingin Teollisuuskouluun sähköteknilliseltä osastolta 1924. Kauppa- ja teollisuusministeriö myönsi hänelle stipendin opinto- ja työmatkalle Saksaan ja Unkariin, jolta palattuaan hänet nimitettiin toisen luokan veturinkuljettajaksi ja 1933 ensimmäisen luokan veturinkuljettajaksi. Saari suoritti vielä Helsingin teollisuuskoulun konerakennusosaston täydellisen oppimäärän 1927. Hän oli Pieksämäen Vehnämylly Oy:n perustajia, toimitusjohtaja ja johtokunnan puheenjohtaja 1934–1956. Saari perusti 1937 myllyn yhteyteen Matkalaukku Oy:n. Vuonna 1940 Saari erosi virastaan Valtionrautateillä ja jatkoi uraansa täyspäiväisesti yritysjohtajana. Hän oli edellä mainittujen yritysten lisäksi puheenjohtajana ja toimitusjohtajana myös Pieksämäen Puhelin Oy:ssä 1942–1959 ja Elintarvikekoneet Oy:ssä vuodesta 1944.

Saari oli Pieksämäen kunnan- ja kauppalanvaltuuston jäsen, kauppalanhallituksen jäsen, sähkö- ja vesilaitosten johtokuntien puheenjohtaja ja eri lautakuntien puheenjohtaja. Hän teki aloitteen Pieksämäen kauppaoppilaitoksen perustamisesta. Saari vaikutti myös Pieksämäen Liikemiesyhdistyksessä ja Keskuskauppakamarissa.

## Lähteet
Eilidh Lonie

**Eilidh ”AliasV” Lonie** (s. 6. elokuuta 1999) on eteläafrikkalainen ammattilaistason  -pelaaja, joka pelaa yhdysvaltalaiselle Complexity Gamingille. Hän on hyvin suosittu striimaaja Twitch-palvelussa.

## Muu elämä
Eilidh Lonie syntyi 6. elokuuta 1999 Johannesburgissa Gautengissa, jossa hän myös varttui. Hän kasvoi pelaten mm. Yu-Gi-Oh! -sarjaa ja hän oli hyvä urheilussa. Kuitenkin Etelä-Afrikan vaikeiden aikojen keskellä, AliasV ei pystynyt olemaan paljoa enää ulkona, joten hän aloitti pelaamisen pelikonsolilla hänen siskonsa kanssa. Pelaamisen ja striimaamisen lisäksi AliasV pitää rugbyn katsomisesta. Hän avioitui vuonna 2018 ja hän omistaa aviomiehensä kanssa kolme kissaa: Riotin, Gremilin ja Whisperin.

## Ura
Kun AliasV muutti aviomiehensä kanssa Kanadaan, he saivat käyttöönsä internetin, joten hänen aviomiehensä alkoi striimaamaan RPG-pelejä. Hetken päästä myös AliasV halusi kokeilla striimaamista, mutta ei pitänyt siitä ensimmäisten kokemustensa perusteella. Kuitenkin muutaman onnistumisen jälkeen, AliasV:n kiinnostus heräsi ja hän alkoi pitämään striimaamisesta hänen aviomiehensä menettäessä kiinnostuksen.

AliasV alkoi tekemään yhteistyötä Twitchin kanssa 12. tammikuuta 2018. Näihin aikoihin hän alkoi pelaamaan Magic: The Gathering Arenaa. Hän alkoi pelaamaan peliä aktiivisesti ja liittyi Complexityyn 30. marraskuuta 2018. Hän aloitti täysiaikaisen strimaamisen helmikuussa 2020.

## Lähteet
Antti Arjava

**Antti Juhani Arjava** (s. 18. heinäkuuta 1961 Helsinki) on suomalainen klassillinen filologi. Hän toimi vuodesta 2003 Suomen Kulttuurirahaston yliasiamiehenä. Hän sai professorin arvonimen vuonna 2013. Arjava jäi eläkkeelle toukokuun lopussa 2023.

Arjava aloitti korkeakouluopintonsa Helsingin kauppakorkeakoulussa. Hän kuitenkin jätti opinnot kesken ja siirtyi yliopistoon, missä oli jo opiskellut muiden opintojensa ohessa latinaa ja muinaiskreikkaa. Arjava valmistui filosofian kandidaatiksi 1987 ja lisensiaatiksi 1990. Hän väitteli filosofian tohtoriksi 1995 Helsingin yliopistossa latinan kielestä ja Rooman kirjallisuudesta. Hän on ollut klassillisen filologian dosentti Helsingin yliopistossa vuodesta 1998.

Arjava työskenteli Akateemisessa kirjakaupassa oppikirjaosaston esimiehenä 1986–1988. Helsingin yliopistossa hän on toiminut klassillisen filologian tutkijana ja yliassistenttina 1988–2000, tutkimuksen arvioinnin arviointiasiamiehenä 1998–1999, tutkijakollegiumin selvitysmiehenä ja vt. johtajana 2000–2001 sekä Suomen Akatemian akatemiatutkija 2001–2003. Tutkijana hän perehtyi naisten asemaan antiikissa sekä Jordanian Petrasta tehtyihin papyruslöytöihin.

Arjava kutsuttiin Suomalaisen Tiedeakatemian jäseneksi vuonna 2017.

Arjavan isoisä oli Helsingin yliopistossa pitkän hallinnollisen uran tehnyt Antero Manninen.

## Lähteet

## Aiheesta muualla
* Antti Arjava Helsingin yliopiston tutkimusportaalissa
Tainionmäen koulu

**Tainionmäen koulu** eli **Tainionmäen yhtenäiskoulu** on keskisuomalaisessa Kivijärven kirkonkylässä toimiva yhtenäiskoulu (luokka-asteet 0–9). Se on samalla Kivijärven ainoa peruskoulu. 

Vuonna 2021 yhtenäiskoulua kävi 90 perusasteen opiskelijaa. Heistä 51 oli alakoulun ja 39 yläkoulun oppilaita. Esikoulua kävi lisäksi kymmenkunta lasta. 

Kivijärven Tainionmäen koulun laaja kunnostustyö toteutettiin vuosina 2015–2016. Naapurirakennuksessa sijaitsee Kivijärven kirjasto (Keskustie 32 B).

## Lähteet
Matti Heusala (teollisuusneuvos)

**Matti Hjalmar Heusala** (19. syyskuuta 1893 Kalajoki – 9. lokakuuta 1966) oli suomalainen rakennusmestari, yrittäjä ja yritysjohtaja, joka sai teollisuusneuvoksen arvonimen vuonna 1965. Hän oli myös pistooliammunnan kolminkertainen Suomen mestari.

Heusalan vanhemmat olivat maanviljelijä Matti Matinpoika Heusala (aiemmin Nuorala) ja Hilma Lusiina Juhontytär Siipola ja puoliso vuodesta 1927 Katri Kyllikki Laaksonen. Hän lähti ensimmäisen maailmansodan aikana Yhdysvaltoihin pilvenpiirtäjä- ja siltatyömaille ja aloitti Norjassa opiskelun Hortenin teknillisen koulun huoneenrakennusosastolla. Heusala palasi Suomeen 1921 ja valmistui rakennusmestariksi Helsingin teollisuuskoulusta 1924. Hän toimi Constructor Oy:n palveluksessa 1922–1923 ja 1925–1927 sekä Rautabetoniliike Jalo N. Syvähuokon palveluksessa 1924. Hän siirtyi sitten itsenäiseksi urakoitsijaksi, ja urakoi asuinkerrostaloja, teollisuuskiinteistöjä sekä julkisia rakennuksia, muun muassa Helsingin Rautatieaseman lisärakennusta ja Töölön kirkkoa. Jatkosodan aikaan hän perusti veljenpoikansa Väinö Heusalan kanssa Rakennus Oy Matti Heusalan, joka urakoi muun muassa Iisalmen posti- ja virastotalon, tyttölyseon, ortodoksisen kirkon ja Iisalmen aluesairaalan sekä Kajaanin virastotalon. Heusala perusti 1950 Varustamo Heusala & Co Shipowners -yhtiön, joka omisti parhaimmillaan kolme keskikokoista alusta, jotka toimivat Itä- ja Pohjanmeren hakurahtiliikenteessä. Varustamo lopetti toimintansa 1960-luvun alussa.

Heusala oli Rakennusmestarien säätiön perustajajäsen ja hallituksen puheenjohtajana, Työnantajarakennusmestariyhdistyksen jäsen, Rakennusteollisuusliiton ja Suomen Työnantajain Keskusliiton hallitusten jäsen, Rakentajain Konevuokraamo Oy:n johtokunnan varapuheenjohtaja sekä Helsingin Rakennusmestariyhdistyksen johtokunnan jäsen. Heusala oli pistooliammunnan kolminkertainen Suomen mestari, edusti Suomea ampujana maailmanmestaruuskilpailuissa Roomassa 1935 ja Sveitsissä 1937 sekä useissa maaotteluissa, sekä toimi pistooliampujien joukkueenjohtajana muun muassa Lontoon olympialaisissa 1948. Hän otti osaa sekä talvi- että jatkosotaan.

Heusalan poika Pekka Heusala sai myös teollisuusneuvoksen arvon vuonna 1999.

## Lähteet
Filippo Fabbri

**Filippo Fabbri** (s. 7. tammikuuta 2002 San Marino) on sanmarinolainen jalkapalloilija, pelipaikaltaan keskuspuolustaja. Hän pelasi Italiassa SPAL:in ja Cesenan junioreissa ja on sittemmin edustanut Italian alasarjoissa Correggesea lainasopimuksella, Forlìa ja heinäkuusta 2022 alkaen Olbiaa. Fabbri on pelannut kesäkuun 2023 loppuun mennessä San Marinon maajoukkueessa maaliskuusta 2021 alkaen 20 maaottelua ja on tehnyt yhden maalin, maaliskuussa 2022 ystävyysottelussa Liettuaa vastaan.

## Lähteet
Paavo Wallinheimo

**Paavo Johannes Wallinheimo** (vuoteen 1906 *Wallin*; 9. kesäkuuta 1897 Pori – 5. kesäkuuta 1975 Helsinki) oli suomalainen diplomi-insinööri, työnantajajärjestövaikuttaja ja yritysjohtaja, joka sai teollisuusneuvoksen arvonimen vuonna 1970.

Wallinheimon vanhemmat olivat rovasti Juho Walfrid Wallin ja Fanny Ellida Nyberg ja puoliso vuodesta 1921 vakuutusvirkailija Lilli Vihelmiina Rosvall. Wallinheimo tuli ylioppilaaksi Mikkelin klassisesta lyseosta 1916 ja valmistui diplomi-insinööriksi Teknillisen korkeakoulun sähkötekniseltä osastolta 1923. Hän aloitti Sähkö Oy AEG:n toimistoinsinöörinä 1921, toimi sitten teknillisen toimiston päällikkönä 1938–1945, teknillisenä johtajana 1946–1948 ja toimitusjohtajana 1949–1952. Sodan jälkeen rauhansopimuksen ehtojen perusteella saksalaisomisteinen Sähkö Oy AEG joutui Neuvostoliiton Suomessa olevan omaisuuden hoitokunnan hallintaan, ja Wallinheimo erosi lopulta tehtävästään 1952. Hän toimi sitten Elektriska Ab Hedengren Sähkö Oy:n sähköosaston päällikkönä ja yhtiön johtokunnassa eläkkeelle jäämiseensä saakka 1971.

Wallinheimo oli Suomen Sähköinsinööriliiton perustajia ja vaikutti sen hallituksessa 1950–1952. Hän toimi myös Suomen Teknillisen Kauppaliiton sähköjaostossa ja Suomen Sähkötukkuliikkeiden Liiton tukkuryhmässä. Hänet valittiin 1946 Sähkötyönantajain Liiton hallituksen jäseneksi, 1952 sen varapuheenjohtajaksi ja 1957 puheenjohtajaksi. Sähköalan työehtosopimusneuvottelujen johtaminen oli hänen hoidettavanaan lähes kaksi vuosikymmentä. Wallinheimo valittiin Suomen Työnantajain Keskusliiton hallituksen 1968. Hän perusti Sähköurakoitsija-lehden 1958.

## Lähteet
Dante Rossi (jalkapalloilija)

**Dante Carlos Rossi** (s. 12. heinäkuuta 1987 Guerrico, Argentiina) on argentiinalais-sanmarinolainen jalkapalloilija, pelipaikaltaan keskuspuolustaja. Hän siirtyi Argentiinasta Eurooppaan vuoden 2020 alkupuolella ja on edustanut San Marinossa Pennarossaa sekä Italian alasarjoissa Chiesanuovaa, Chionsia, Cattolicaa, lainasopimuksella Folignoa ja kesästä 2022 alkaen Tropical Corianoa. Rossi on pelannut San Marinon maajoukkueessa syyskuusta 2020 alkaen 24 maaottelua kesäkuun 2023 loppuun mennessä.

## Lähteet
Alessandro Tosi

**Alessandro Tosi** (s. 28. huhtikuuta 2001 San Marino) on sanmarinolainen jalkapalloilija, pelipaikaltaan vasen laitapuolustaja. Hän pelasi Italiassa Cesenan ja Bolognan junioreissa ja on sittemmin edustanut Delta Porto Tollea, Vigasiota, Correggesea ja kesästä 2022 alkaen Victor San Marinoa. Tosi on pelannut San Marinon maajoukkueessa syyskuusta 2022 alkaen kahdeksan maaottelua kesäkuun 2023 loppuun mennessä.

## Lähteet
Alessandro Golinucci

**Alessandro Golinucci** (s. 10. lokakuuta 1994) on sanmarinolainen jalkapalloilija, pelipaikaltaan keskikenttäpelaaja. Hän on edustanut seuratasolla Sammauresea, Tropical Corianoa, Carli Pietracutaa ja helmikuusta 2021 alkaen Virtusta. Golinucci on pelannut kesäkuun 2023 loppuun mennessä San Marinon maajoukkueessa 43 maaottelua maaliskuusta 2015 alkaen.

Myös Alessandro Golinuccin veli Enrico Golinucci on maajoukkuejalkapalloilija.

## Lähteet
Lorenzo Capicchioni

**Lorenzo Capicchioni** (s. 19. tammikuuta 2002) on sanmarinolainen jalkapalloilija, pelipaikaltaan keskikenttäpelaaja. Hän pelasi Italiassa Empolin ja Cesenan junioreissa ja on sittemmin edustanut Riminiä, United Riccionea ja tammikuusta 2023 alkaen Cosmosta. Capicchioni on pelannut San Marinon maajoukkueessa marraskuusta 2022 alkaen neljä maaottelua.

## Lähteet
Elia Benedettini

**Elia Benedettini** (s. 22. kesäkuuta 1995 Borgo Maggiore) on sanmarinolainen jalkapalloilija, pelipaikaltaan maalivahti. Hän edustaa seuratasolla kotimaassaan Cailungoa. Aiemmin hän on edustanut San Marinoa, Cesenaa, Pianesea ja Novaraa. Hän pelasi Pianesen joukkueessa Italian Serie B:ssä viisi ottelua kausilla 2016–2018. Benedettini on pelannut kesäkuun 2023 loppuun mennessä San Marinon maajoukkueessa 42 maaottelua maaliskuusta 2015 lähtien.

## Lähteet
Harry Potter (televisiosarja)

**Harry Potter** on tekeillä oleva televisiosarja, joka perustuu J. K. Rowlingin kirjasarjaan *[[Harry Potter]]*. Kirjasarjan kirjoittaja J. K. Rowling toimii sarjan tuottajana. Hän halusi tulla mukaan varmistamaan sarjan uskollisuuden kirjasarjalle.

Sarjaan on suunniteltu seitsemän tuotantokautta, eli saman verran kuin *Harry Potter* -kirjoja. Alkuperäisen elokuvasarjan (2001–2011) näyttelijöitä tuskin nähdään televisiosarjassa. Sarjan ensimmäinen tuotantokausi, joka perustuu kirjasarjan ensimmäiseen osaan *[[Harry Potter ja viisasten kivi|Viisasten kivi]]*, tullaan julkaisemaan 25. joulukuuta 2026.

## Näyttelijät
9. elokuuta 2024 Warner Bros. Discovery aloitti näyttelijöiden etsimisen Harry Potterille, Ron Weasleylle ja Hermione Grangerille. 

Maaliskuun 2025 alussa julkistettiin televisiosarjan ensimmäinen näyttelijä, John Lithgow, joka näyttelee Albus Dumbledorea. Saman vuoden huhtikuussa paljastettiin Severus Kalkaroksen, Minerva McGarmiwan, Rubeus Hagridin, Quirinus Oraven ja Argus Voron näyttelijät. Harryn, Ronin ja Hermionen näyttelijät paljastettiin saman vuoden toukokuun lopussa. Elokuvasarjan pääkolmikkoa näytelleitä Daniel Radcliffeä, Emma Watsonia ja Rupert Grintiä ei nähdä televisiosarjassa.

### Päärooleissa

### Sivurooleissa

### Vierailevat

## Lähteet

## Aiheesta muualla
* https://www.seiska.fi/katso/harry-potter-tv-sarja-varmistui-heratti-heti-kritiikkia/118023
* https://www.voice.fi/viihde/a-223230
* https://www.stara.fi/2023/04/04/harry-potter-televisiosarja-suunnitteilla-mukana-uudet-nayttelijat/
* https://www.uusimaa.fi/uutissuomalainen/5858342
* https://errori.net/alkuperaista-harry-potter-tahtea-ei-uusin-tv-viritelma-juurikaan-kiinnosta/
Ana Mena

**Ana Mena Rojas** (s. 25. helmikuuta 1997 Málaga, Espanja) on espanjalainen laulaja ja näyttelijä, jonka kappaleet ovat saavuttaneet suurta suosiota etenkin Espanjassa, Italiassa, Ranskassa ja Sveitsissä.

Mena aloitti uransa vuonna 2009 osallistuttuaan laulukilpailuun. Samana vuonna hän sai lisää mainetta roolistaan television minisarjassa *[[Marisol, la película]]*. Vuonna 2010 hän voitti Disneyn *[[My Camp Rock|My Camp Rock 2]]* -laulukilpailun, ja myöhemmin hän lauloi kappaleen vuonna 2011 ilmestynyttä Disneyn *[[Seikkailu New Yorkissa]]* -elokuvaa varten. Myöhemmin vuonna 2011 ilmestyi elokuva ''Iho jossa elän'', jossa myös Ana Menalla oli rooli. Roolit hänellä oli myös vuosina 2013 ja 2014 esitetyssä *Vive Cantando* -komediasarjassa.

Vuonna 2015 Ana Mena julkaisi ensimmäisen singlensä "No Soy Como Tú Crees".

## Diskografia

### Albumit

* *[[Index]]* (2018)
* *[[Bellodrama]]* (2023)

### Singlet

* "No Soy Como Tú Crees" (2015)
* "Loco Como Yo" (2016)
* "Se Fue" (2016)
* "Ahora Lloras Tú" (2017)
* "Mentira" (2017)
* "Ya Es Hora" (2018)
* "Se Te Olvidó" (2019)
* "Sin Aire" (2020)
* "A un paso de la luna" (2021)
* "Un beso de improviso" (2021)

## Lähteet
Erik Enge (poliitikko)

**Erik Mathiassen Enge** (3. maaliskuuta 1852 Østre Gausdal – 26. lokakuuta 1933) oli norjalainen maanviljelijä ja poliitikko. Hän istui suurkäräjillä vuosina 1898–1906, 1910–1912 ja 1928–1930 sekä toimi Norjan maatalousministerinä 1912–1913. Vuosina 1928–1930 hän oli Talonpoikaispuolueen puheenjohtaja. Aiemmin hän oli kuulunut myös Venstreen ja Frisinnede Venstreen.
## Lähteet
Erik Enge

**Erik Enge** voi tarkoittaa seuraavia henkilöitä:

* Erik Enge (1852–1933), norjalainen poliitikko
* Erik Enge (s. 1996), suomalais-ruotsalainen näyttelijä
Filippo Berardi

**Filippo Berardi** (s. 18. toukokuuta 1997 San Marino) on sanmarinolainen jalkapalloilija, pelipaikaltaan hyökkääjä. Hän pelasi Italiassa Riminin ja Torinon junioreissa. Jälkimmäisen edustusjoukkueessa hän pääsi vain yhteen Serie A -otteluun istumaan vaihtopenkille. Hän on sittemmin edustanut Italian alasarjoissa Juve Stabiaa, Monopolia, Vibonesea, Anconaa ja Sammauresea sekä elokuusta 2023 alkaen San Marinon sarjassa Cosmosta. Berardi on pelannut San Marinon maajoukkueessa syyskuusta 2016 alkaen vuoden 2023 loppuun mennessä 29 maaottelua ja tehnyt niissä kaksi maalia, marraskuussa 2019 EM-karsintaottelussa Kazakstania ja marraskuussa 2023 EM-karsintaottelussa Suomea vastaan.

## Lähteet
Ilmari Murtti

**Ilmari Murtti** (vuoteen 1931 *Koskinen*; 10. helmikuuta 1906 Uusikaupunki – 17. helmikuuta 2001 Helsinki) oli suomalainen everstiluutnantti ja yritysjohtaja, joka sai teollisuusneuvoksen arvonimen vuonna 1973.

Murtin vanhemmat olivat maalarimestari Johan Oskar Koskinen ja Amanda Matilda Karlsson ja puoliso vuodesta 1933 talousopettaja Lyyli Kyllikki Rytsälä. Hän kävi kahdeksan luokkaa oppikoulua Uudenkaupungin yhteislyseossa ja toimi Länsi-Suomen Osake-Pankin pankkivirkailijana 1924–1927. Hän kävi sitten Kadettikoulun 1930–1932 ja Sotilashallinnollisen koulun 1936–1937. Hän toimi talvisodassa 2. prikaatin huoltopäällikkönä ja jatkosodassa IV Armeijakunnan intendenttinä. Hänet komennettiin keväällä 1944 Saksaan tutustumaan itärintaman joukkojen varushuoltoon. Vuonna 1945 Murtti erosi puolustuslaitoksen palveluksesta ja siirtyi lihanjalostusteollisuuteen Oy A. Marschan Ab:n ja Ab A. O. Seeck Oy:n hallituksiin ja toimi molempien yhtiöiden varatoimitusjohtajana. Hänet valittiin sekä Marschanin että Seeckin hallitusten päätoimiseksi puheenjohtajaksi 1971 ja samalla myös Lihateollisuusyhdistyksen hallituksen puheenjohtajaksi. Hänellä oli Liiketyönantajain Keskusliiton luottamustehtäviä, ja hän oli Elintarviketeollisuusliiton lihajaoksen perustava jäsen.

## Lähteet
Bømlo-nytt

**Bømlo-nytt** on norjalainen vuonna 1973 perustettu uusnorjankielinen paikallislehti, jonka kotikunta on Bømlo. Lehti ilmestyy kahdesti viikossa ja kuuluu Polaris Media -konserniin.
## Lähteet

## Aiheesta muualla
* Lehden verkkosivut